भोपाल. नई जेल रोड पर एक तेज रफ्तार स्कूल बस ने बुधवार तड़के बारहवीं की छात्रा की जान ले ली, जबकि उसके बड़े भाई को गंभीर चोट आई है। हादसे के वक्त वह बारहवीं का पहला पेपर देने परीक्षा केंद्र जा रही थी। नाराज भीड़ ने बस में तोड़फोड़ कर चक्काजाम की कोशिश की। गांधीनगर पुलिस की समझाइश के बाद लोगों को सड़क से हटाया गया। पुलिस ने बस जब्त कर ड्राइवर को गिरफ्तार कर लिया है।
- नई बस्ती, गांधीनगर निवासी 29 वर्षीय संतोषी मेवाड़ा की शादी ढाई साल पहले कालापीपल में रहने वाले अजल सिंह से हुई थी।
- पढ़ने की ललक के कारण संतोषी ने शादी के बाद 12वीं की पढ़ाई के लिए प्राइवेट फॉर्म भरा था। बुधवार को पहला पेपर था। इसके लिए वह ससुराल से दो दिन पहले ही मायके आई थी।
- परीक्षा केंद्र बरखेड़ा स्थित शासकीय महात्मा गांधी स्कूल में था। बुधवार सुबह साढ़े छज बजे संतोषी अपने बड़े भाई सोनू के साथ परीक्षा केंद्र जा रही थी।
- नयापुरा चौराहे के पास पीछे से आ रही जागृति स्कूल की तेज रफ्तार बस ने सोनू की बाइक को चपेट में ले लिया। टक्कर से संतोषी दूर जा गिरी और सोनू बाइक समेत सड़क पर ही गिर गया।
- इस दौरान दोनों के सिर में गंभीर चोट आई। उन्हें एक निजी अस्पताल पहुंचाया गया, जहां डॉक्टरों ने संतोषी को मृत घोषित कर दिया।
मौके से भाग रहे ड्राइवर काे राहगीरों ने पकड़ा
- हादसे के बाद ड्राइवर बस छोड़कर भागने की फिराक में था। लेकिन राहगीरों ने उसे घेर लिया और बस में भी तोड़फोड़ कर दी। उनका गुस्सा और भड़कता इससे पहले ही गांधीनगर पुलिस मौके पर पहुंच गई।
- काफी समझाइश के बाद उन्हें सड़क से हटाया गया। एसआई शाहनवाज खान के मुताबिक केस दर्ज कर आरोपी ड्राइवर को गिरफ्तार कर लिया गया है। उ
- सकी पहचान एकता नगर निवासी 26 वर्षीय आसिफ खान के रूप में की गई है। हादसे के वक्त बस खाली थी और वह बच्चों को लेने जा रहा था।
वो तो यहां पेपर देने आई थी, मुझे छोड़कर चली गई
अजल सिंह ने बताया कि संतोषी सरकारी शिक्षक बनना चाहती थी, इसलिए शादी के बाद 12वीं में प्राइवेट दाखिला लिया। हादसे की सूचना मिलने पर आया तो पता चला कि वह तो मुझे हमेशा के लिए छोड़ गई है। मैं तो उससे आखिरी मर्तबा मिल भी नहीं सका।
अब तो कोई लगाम लगा दे इन बड़ी गाड़ी वालों पर
संतोषी के पिता पृथ्वी सिंह एक निजी कंपनी में सुरक्षा गार्ड हैं। पृथ्वी के मुताबिक शादी करते वक्त भी संतोषी ने कहा था कि बाबा, मैं पढ़ना चाहती हूं। न कभी मैंने उसे पढ़ने से रोका, न ही उसके पति ने। मैंने तो अपनी बेटी गंवा दी। अब तो कोई इन बड़ी गाड़ी वालों पर पाबंदी लगाओ। क्यों रोजाना मजलूमों को कुचल रहे हैं?
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva